# Miraguà fals

El miraguà fals (Araujia sericifera) és una planta ornamental perenne que pertany a la família de les apocinàcies. Va ser descrita l'any 1817 pel botànic portuguès Félix Avelar Brotero. Uns altres noms són: miraguà de jardí, miraguà bord, mata de la seda, aràujia.
Des del 2012 està catalogada com a espècie exòtica invasora arreu del territori espanyol. Entre altres, això implica que està prohibit comercialitzar-la i introduir-la al medi natural. Tampoc es poden reintroduir exemplars que hagin estat extrets de la natura.

## Nomenclatura

El nom del gènere (Araujia) deriva d'António de Araújo e Azevedo primer comte de Barca (1754–1817), un aficionat a la botànica portuguès. L'epítet específic llatí sericifera significa «que porta seda» i es refereix als seus pèls sedosos que envolten les llavors.

## Morfologia

Araujia sericifera és una liana que fa fins a 5-7 m de llarg. Si es trenca la planta treu una substància lletosa. Les fulles són oposades, de color verd fosc i carnoses, gairebé triangulars i fan 10-12 mm de llargada. Les flors, en forma de calze, són hermafrodites i fragants, fan uns 2 cm de diàmetre amb colors diversos. Els seus fruits són grans tavelles de 8-10 cm de llargada. Contenen moltes llavors negres.
És capaç d'ofegar els arbres més alts fins que els mata. També causa molts problemes a l'agricultura, pel seu ràpid creixement. S'emparra fàcilment sobre qualsevol suport, especialment tanques i arbres. S'escampa i creix silenciosament i de pressa arran de terra com un ofidi. Competeix amb els tarongers per l'aigua, els nutrients i la llum, i acaba per tapar-los. Per tot això està prohibida la seva introducció al medi natural.

## Distribució

És una planta nativa d'Amèrica del Sud introduïda a Europa i altres llocs com a planta ornamental però actualment es considera una planta nociva i invasora. És problemàtica per a la fructicultura, i a molts espais naturals i parcs de Catalunya i del País Valencià, i a més llocs del món.

## Galeria

* Flor d'Araujia sericifera
* Borró d'Araujia sericea
* Fruit d'Araujia sericea
* Fulla d'Araujia sericea
* Hàbit d'Araujia sericea

## Referències

* ↑ Sinònims de wikispecies
* ↑ «aràujia | enciclopedia.cat». [Consulta: 7 gener 2025].
* 1 2 Laguna, Emili «L'horta, l'arca de Noé de la biodiversitat agrària: Crònica d'una mort anunciada». Mètode. Universitat de València, 41, 2004.
* ↑ «Miraguà fals». Gran Enciclopèdia Catalana. Barcelona: Grup Enciclopèdia Catalana.
* ↑ Ministeri d'Agricultura, Alimentació i Medi Ambient «Reial decret 630/2013, de 2 d'agost, pel qual es regula el Catàleg espanyol d'espècies exòtiques invasores.». BOE, Suplement en llengua catalana al núm. 185, dissabte 3 agost 2013, p. Secc. I. p. 18 [Consulta: 19 març 2019].
* ↑ «Real Decreto 1628/2011, de 14 de noviembre, por el que se regula el listado y catálogo español de especies exóticas invasoras» (en castellà). Butlletí Oficial de l'Estat, 14-11-2011, pàg. 132727. Arxivat de l'original el 2013-10-16 [Consulta: 14 octubre 2015]. (en català: «Decret reial 1628/2011, del 14 de novembre que se regula el llistat i el catàleg de les espècies exòtiques invasores.»)
* ↑ Roselló, Roberto «El Miraguà Bord». ElPeriòdic.com, 24-09-2012.
* 1 2 «Crònica de l'activitat: retallades a les invasores al Delta del Llobregat». Depana, 01-03-2013. «[...] ens vam congregar un grup de 10 voluntaris per retirar una liana o enfiladissa coneguda com a miraguà (Araujia sericifera)»
* ↑ Oliver i Martínes-Fornés, Xavier. Llista negra de plantes invasores de la Garrotxa (pdf). Olot: Delegació de la Garrotxa, 2008. Arxivat 2016-03-04 a Wayback Machine.
* ↑ Popay, Ian; Champion, Paul; James, Trevor. «Araujia sericifera - moth plant». A: An Illustrated Guide to Common Weeds of New Zealand. Royal New Zealand Institute of Horticulture. ISBN 0-473-09760-5.
* Forster, Paul I; Bruyns, Peter V «Clarification of Synonymy for the Common Moth-Vine Araujia sericifera (Asclepiadaceae)». Taxon, 41, 4, 11-1992, pàg. 746-749.

## Enllaços externs

* «Araujia sericifera». European and Mediterranean Plant Protection Organisation (EPPO), 2008/2012. Arxivat de l'original el 2015-06-04. [Consulta: 14 octubre 2015].
* «White Bladderflower Araujia sericifera Brot.». Biolib. (sèrie de fotos)
* «Araujia sericifera Brot. white bladderflower». United States Department of Agriculture (USDA).